Title: ประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขการแสดงชื่อ ราคา และการแสดงการเป็นสถานที่ขายปลีกผลิตภัณฑ์ยาสูบ พ.ศ. 2561

ประกาศกระทรวงสาธารณสุข
เรื่อง หลักเกณฑ์ วิธีการ และเงื่อนไข
การแสดงชื่อ ราคา และการแสดงการเป็นสถานที่ขายปลีกผลิตภัณฑ์ยาสูบ
พ.ศ. ๒๕๖๑

อาศัยอำนาจตามความในมาตรา
๕ วรรคหนึ่ง และมาตรา ๓๖ วรรคสอง แห่งพระราชบัญญัติควบคุมผลิตภัณฑ์ยาสูบ พ.ศ. ๒๕๖๐ รัฐมนตรีว่าการกระทรวงสาธารณสุขโดยคำแนะนำของคณะกรรมการควบคุมผลิตภัณฑ์ยาสูบแห่งชาติจึงออกประกาศไว้
ดังต่อไปนี้

ข้อ ๑  ประกาศนี้เรียกว่า ประกาศกระทรวงสาธารณสุข
เรื่อง หลักเกณฑ์ วิธีการ และเงื่อนไขการแสดงชื่อ ราคา และการแสดงการเป็นสถานที่ขายปลีกผลิตภัณฑ์ยาสูบ
พ.ศ. ๒๕๖๑

ข้อ ๒[๑]  ประกาศนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ ๓  ในประกาศนี้
สถานที่ขายปลีก หมายความว่า ร้านค้า หรือสถานที่ ที่มีการขายสินค้า หรือให้บริการแก่ผู้บริโภคโดยตรงซึ่งมีการขายผลิตภัณฑ์ยาสูบรวมอยู่ด้วย

ข้อ ๔  ในกรณีต้องการแสดงชื่อและราคาผลิตภัณฑ์ยาสูบ
เพื่อเป็นข้อมูลให้แก่ผู้ซื้อหรือผู้บริโภคได้รับทราบและประกอบการตัดสินใจ ให้ผู้ประกอบกิจการสถานที่ขายปลีกตามข้อ
๓ จัดทำในรูปแบบของใบแสดงชื่อและราคาผลิตภัณฑ์ยาสูบ โดยการเขียน พิมพ์ หรือกระทำให้ปรากฏด้วยวิธีอื่นซึ่งต้องมีเฉพาะชื่อตรา ยี่ห้อ หรือรุ่นย่อยของผลิตภัณฑ์ยาสูบ
และราคาจำหน่าย ด้วยตัวอักษรหรือตัวเลขสีดำ ที่มีความสูงของตัวอักษรหรือตัวเลขไม่เกิน
๑.๐ เซนติเมตร โดยมีขนาดตัวอักษรเท่ากันตลอดทั้งข้อความ บนพื้นสีขาวที่มีขนาดไม่เกิน
๓ x ๗ เซนติเมตร เท่านั้น  ทั้งนี้ ให้ติดแสดงใบแสดงชื่อและราคาผลิตภัณฑ์ยาสูบได้เพียง
๑ ใบต่อ ๑ ชื่อตรา ยี่ห้อ หรือรุ่นย่อย  ทั้งนี้ ห้ามปรากฏข้อความ ภาพ สัญลักษณ์ เครื่องหมาย
รูป รอยหรือสิ่งอื่นใด นอกเหนือจากที่กำหนดไว้

ข้อ ๕  ผู้ประกอบกิจการสถานที่ขายปลีกตามข้อ ๓ อาจจัดให้มีการแสดงข้อความ
จำหน่ายยาสูบ ซึ่งเสพติดและทำลายสุขภาพ หรือ harmful and addictive tobacco sold here โดยการเขียน พิมพ์
หรือกระทำให้ปรากฏด้วยวิธีอื่นด้วยตัวอักษรสีดำ ที่มีความสูงของตัวอักษรไม่เกิน ๒.๐ เซนติเมตร โดยมีขนาดตัวอักษรเท่ากันตลอดทั้งข้อความ บนพื้นสีขาวที่มีขนาดไม่เกิน
๗ x ๒๑ เซนติเมตร เท่านั้น โดยติดไว้บริเวณสถานที่ขายปลีกได้เพียง
๑ จุด  ทั้งนี้ ห้ามปรากฏข้อความภาพ สัญลักษณ์
เครื่องหมาย รูป รอยหรือสิ่งอื่นใด นอกเหนือจากที่กำหนดไว้

ข้อ ๖  การแสดงชื่อและราคาผลิตภัณฑ์ยาสูบตามข้อ ๔
และการแสดงถึงการเป็นสถานที่ขายปลีกผลิตภัณฑ์ยาสูบตามข้อ ๕ อาจระบุรหัสเฉพาะสินค้า
หรือข้อความในทำนองเดียวกัน แต่ทั้งนี้ ต้องไม่จัดทำ จัดพิมพ์ หรือกระทำด้วยประการใด
เพื่อทำให้ใบแสดงชื่อและราคาผลิตภัณฑ์ยาสูบรายการใดรายการหนึ่งมีความเด่นชัด สะดุดตาเป็นพิเศษ
หรือมีลักษณะที่แตกต่างไปจากใบแสดงชื่อและราคาผลิตภัณฑ์ยาสูบรายการอื่นที่ติดแสดงอยู่ภายในสถานที่ขายปลีกนั้น

ข้อ ๗  ประกาศฉบับนี้มิให้ใช้บังคับกับร้านค้าปลอดอากรสำหรับผู้โดยสารขาออกซึ่งขายผลิตภัณฑ์ยาสูบให้แก่ผู้ซื้อเฉพาะที่เดินทางออกไปนอกราชอาณาจักรเท่านั้น

ข้อ ๘  ในกรณีมีปัญหาเกี่ยวกับการปฏิบัติหรือการดำเนินการตามประกาศฉบับนี้
ให้อธิบดีกรมควบคุมโรคเป็นผู้วินิจฉัยชี้ขาด

ประกาศ ณ วันที่ ๒๖ กันยายน พ.ศ. ๒๕๖๑
ปิยะสกล  สกลสัตยาทร
รัฐมนตรีว่าการกระทรวงสาธารณสุข

ปุณิกา/ธนบดี/จัดทำ
๑๙ พฤศจิกายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๗๓ ง/หน้า ๒๑/๓๑ ตุลาคม ๒๕๖๑